cyanic-selkie/wikianc huggingface dataset:
Death Note
Juoni
Near ja SPK:n agentit alkavat oikean L:n tavoin epäillä myös Lightia Kiraksi. Misa luovuttaa Death Notensa yleiselle syyttäjälle ja Kiran uskolliselle kannattajalle, Teru Mikamille, joka tappaa Kiran sanaa välittävän henkilön rangaistuksena tämän itsekkyydestä ja valitsee uudeksi edustajaksi Kiyomi Takadan, joka oli yksi Lightin tapailemista tytöistä tämän yliopistoajoilta. Light paljastaa Takadalle olevansa Kira ja alkaa kehittää suunnitelmaa sekä Japanin tutkintayksikön että SPK:n jäsenten tappamiseksi.
Mello kuitenkin kidnappaa Takadan, joka tappaa hänet Death Noten sivun palasella. Light manipuloi toisella palasella Takadan tekemään itsemurhan tämän jälkeen. Mutta Mikami yrittää Lightin tietämättä myös tappaa Takadan ja siten hänen hallussaan olevan muistikirjan piilopaikka paljastuu, kuten myös Lightin suunnitelma. Molemmat yksiköt sekä Mikami tapaavat lopulta varastossa nimeltä "Yellow Box", jossa Near onnistuu todistamaan, että Light on Kira. Light yrittää epätoivoisesti tappaa muut, mutta Matsuda ampuu häntä useita kertoja. Tajuttuaan Lightin hävinneen, Ryuk käyttää omaa Death Noteaan ja tappaa Lightin sydänkohtauksella, minkä oli luvannut aikoinaan tehdä jo heidän tavatessaan ensi kertaa. Lightin oleminen Kirana päätetään pitää salassa julkisuudelta ja Nearista tulee seuraava L.
Filaidai
Tyranni Peisistratos oli kotoisin Filaidaista. Demoksen kansalaisesta käytettiin demonyymiä Filaidēs.
Lucas Ocampos
Lucas Ariel Ocampos (s. 11. heinäkuuta 1994 Quilmes) on argentiinalainen jalkapalloilija, joka edustaa espanjalaisseura Sevillaa. Molempijalkainen Ocampos on pelipaikaltaan oikea laitahyökkääjä. Hän on yksi Argentiinan lupaavimmista pelaajista.
Kotikaupungissaan Quilmesissa jalkapallon aloittanut Ocampos teki ammattilaisdebyyttinsä River Platen paidassa elokuussa 2011 17 vuoden ikäisenä. Hänestä tuli nopeasti avauskokoonpanon pelaaja ja elokuussa 2012 hän siirtyi yllättäen monien suurseurojen kosiskelusta huolimatta Ligue 2:ssa tuolloin pelanneeseen vahvasti panostaneeseen AS Monacoon. Kauden 2012-13 jälkeen Monaco nousikin pääsarjaan ja Ocampos teki ensimmäisen liigamaalinsa tammikuussa 2013. Tammikuussa 2015 Ocampos siirtyi lainalle Ligue 1:ssä niin ikään pelaavaan Olympique de Marseilleen. Hän pelasi kevätkauden aikana 14 ottelua tehden kaksi maalia.
Heinäkuussa 2015 hän siirtyi pysyvällä sopimuksella Marseillen riveihin.
Vuonna 2011 hän pelasi myös Argentiinan alle 17-vuotiaiden maajoukkueessa.
Hiphop Hamlet
Hiphop Hamlet on suomalainen sketsisarja vuodelta 2011. Sarja kuvattiin vuonna 2010, sen ohjasi Joona Tena ja sen pääosissa näytteli useita tunnettuja näyttelijöitä, kuten Pertti Sveholm, Taneli Mäkelä, Pamela Tola ja Iina Kuustonen. Sarjassa on myös vieraillut lukuisia eturivin näyttelijöitä, joista mainittakoon Laura Malmivaara, Eppu Salminen ja Mikko Kouki.
Juhana III (Portugali)
Juhana III Hurskas (7. kesäkuuta 1502–11. kesäkuuta 1557) (portugaliksi João III o Piedoso) oli Portugalin viidestoista kuningas.
Juhana seurasi isäänsä valtaistuimelle yhdeksäntoistavuotiaana vuonna 1521. Silloin Portugali on maailmanvaltansa huipulla, ja sen pääkaupunki Lissabon oli maailmankaupan keskeisiä paikkoja. Juhanan valtakaudella Portugali laajensi omistuksiaan Aasiassa ja Amerikassa, kun portugalilaiset asuttivat Brasiliaa. Juhana huolehti, että Portugalin omistukset Intiassa (Goa), Maustesaarilla ja Bandasaarilla takasivat sille lähestulkoon monopolin muskotin ja neilikan tuottajana Euroopassa. Tämän takia häntä kutsuttiin myös lisänimellä Siirtomaatavarakauppias.
thumb|250px|left|Portugalin merentakaiset alueet Juhanan hallituskaudella Juhana hylkäsi Portugalin alueet Pohjois-Afrikassa taloudellisesti tärkeämpien Aasian ja Brasilian takia. Sen sijaan hän pyrki kontaktiin Kiinan ja Japanin kanssa. Jesuiittojen nousu takasi Portugalin maailmanvallan. Juhana sai lisänimen Hurskas kristinuskon levittämisestä Aasiassa ja Amerikassa jesuiittojen avulla. Hän perusti Portugalin inkvisition vuonna 1536.
Juhanan puoliso oli Katariina Itävaltalainen, joka oli Kastilian hallitsijan Filip Komean tytär.
Kaikki Juhanan lapset kuolivat ennen häntä. Juhana-pojalle syntyi vielä tämän kuoleman jälkeen poika, josta tuli seuraava kuningas Sebastian. Kun Sebastiankin kuoli lapsettomana, valta siirtyi isosetä Henrikille ja tältä Habsburgien hallitsijasuvun käsiin.
Kuntoutustarveselvitys
Kuntoutustarveselvitys on varsinaista kuntoutusohjelmaa edeltävä lääkärin, psykologin ja sosiaalityöntekijän tekemä tutkimus, jolla selvitetään ammatillisen kuntoutuksen käynnistämisen edellytyksiä. Yksilöllisen tilanteen mukaan selvitykseen voivat osallistua myös muut erityistyöntekijät, kuten työelämän asiantuntija, neuropsykologi tai fysioterapeutti
Kuntoutustarveselvityksen sisältö
Kelan kuntoutusstandardin mukaan kuntoutustarveselvityksen tavoitteena on selvittää kuntoutujan kuntoutuksen tarve ja kuntoutumisen mahdollisuudet mahdollisimman varhaisessa vaiheessa. Palveluntuottaja selvittää yhdessä kuntoutujan kanssa hänen fyysistä ja psyykkistä terveydentilaansa ja toimintakykyään suhteessa työelämän vaatimuksiin, sosiaalista elämäntilannettaan ja työtilannettaan. Selvitysten perusteella pyritään löytämään keinoja, joilla työelämässä selviytymisen ongelmia voidaan vähentää tai poistaa ja työkykyä parantaa. Tavoitteena on tiivistetty suunnitelman tarvittavista jatkotoimenpiteistä. Kuntoutustarveselvitys toteutetaan mahdollisimman lyhyessä ajassa, enintään kolmen vuorokauden aikana. Suositus on, että selvitys toteutetaan avomuotoisesta, jolloin kuntoutuja käy palveluja tuottavassa laitoksessa sovitun aikataulun mukaisesti. Kuntoutuslaitos nimeää jokaiselle asiakkaalle omaohjaajan, jonka kanssa kuntoutuja voi keskustella kuntoutumiseensa liittyvistä kysymyksistä. Vuoden 2006 aikana Kela järjesti kuntoutustarveselvityksen 1542 henkilölle, joista syynä oli tuki- ja liikuntaelinsairaus 862 tapauksessa ja mielenterveydenhäiriö 323 tapauksessa. Kuntoutustarveselvitysasiakkaiden keski-ikä oli 51 vuotta.
Miten kuntoutustarveselvityksestä tuli erillinen kuntoutuspalvelu
Kuntoutusjärjestelmässä on alusta pitäen (1960-luvulta) ollut säädös, jonka mukaan Kansaneläkelaitoksen on selvitettävä henkilön kuntoutustarve viimeistään silloin, kun hänen sairauspäiviensä määrä ylittää 60 lain mukaan korvattavaa vuorokautta. Kuntoutustarveselvitys erillisenä palvelumuotona syntyi vuosina 1996–97 toteutetun Ikääntyneiden pitkäaikaistyöttömien palvelutarveselvitys-hankkeen yhteydessä. Kokeilu toteutettiin kymmenellä paikkakunnalla ja kuntoutustarveselvityksen tekivät paikallisten käytäntöjen mukaisesti työvoimatoimistot ja Kelan paikallistoimistot. Kokeiluhankkeessa kaikki paikkakunnalla asuvat 50–58-vuotiaat pitkäaikaistyöttömät kutsuttiin työkyky- tai kuntoutustarveselvitykseen. Käytäntö laajennettiin vuoden 1998 alusta koko maahan. Vuodesta 2001 lähtien Kelan IP-kuntoutusta, tälle kohderyhmälle suunnattua laitosmuotoista kuntoutusta, järjestettiin vain 50–54-vuotiaille. Kuntoutustarveselvitys vakiintui palveluksi kuntoutustutkimuksen rinnalla, sen kevyempänä versiona. Osalle kuntoutustarveselvitykseen ohjatuista laaditaan yksityiskohtainen kuntoutussuunnitelma selvityksen perusteella, osa ohjataan perusteellisempaan kuntoutustutkimukseen.
Elämänsanalaisuus
thumb|right|Euroopan lestadiolaisuuden sukupuu vuonna 2001 ilman kuolleita haaroja.
Elämänsanalaisuus on vanhoillislestadiolaisuudesta irronnut kristillinen uskonsuunta. Nimitys on peräisin suuntauksen julkaisemasta Elämän sana -lehdestä. Ryhmää kutsutaan myös pappissuuntaukseksi. Elämänsanalaisilla oli Suomessa aikoinaan oma yhdistys nimeltä Laestadius-seura, joskin se lakkautettiin 2000-luvulla vähentyneen toiminnan takia. Ruotsin elämänsanalaisilla eli norbergilaisilla on yhdistys nimeltä Sveriges Kristna Fridsförbund (SKF), jonka perustivat vuonna 1953 ne ruotsalaiset vanhoillislestadiolaiset, jotka olivat tyytymättömiä leskisläisten haltuun joutuneeseen Laestadianska Missionsstyrelseen. Elämänsanalaisuus sai kannatusta Ruotsissa, Norjassa, Unkarissa ja Suomessa. Elämän sana -lehden painos oli parhaimmillaan noin 2 200.
Vuonna 2012 elämänsanalaisten määräksi arvioitiin 300 henkilöä koko maailmassa, joten se oli kymmenenneksi suurin lestadiolaisryhmä maailmassa, ja määrä oli säilynyt vuoden 2001 jälkeen samana. Elämänsanalaisuuteen meni myös Norjan "rauhanyhdistys" eli Norske Kristne Fredsforening Norjan vanhoillislestadiolaisuuden hajaannuksessa vuonna 1960–1961. Norjassa vain joitakin harvoja jäi hajaannuksen jälkeen samaan uskonymmärrykseen Suomen Rauhanyhdistysten keskusyhdistyksen eli SRK:n kanssa. Norjan elämänsanalaisten pääpaikka on ollut perinteisesti Evenesissä.
Elämänsanalaisuuden perustajina ja alkuvaiheen johtajina voidaan pitää Suomessa Leonard Pietari Tapanista, ja Ruotsissa SKF:n silloista puheenjohtajaa Paul Norbergia. Ruotsissa norbergilaisuus (SKF) erkani Ruotsin vanhoillislestadiolaisuudesta oikeastaan jo 1957–1959, ja siihen kuuluneet liittyivät vuonna 1960 elämänsanalaisuuteen, joka erkani vanhoillislestadiolaisuudesta Suomessa vuonna 1960. SKF:n ja Suomen vanhoillislestadiolaisten välit katkesivat lopullisesti tammikuussa 1961.
Synty
Vuoden 1957 Kuopion suviseurojen puhujien ja seurakuntavanhinten kokouksen aiheena oli kaste. Kokouksessa pidettiin kaksi alustusta ja alustajina toimivat tuomiorovasti L. P. Tapaninen ja saarnaaja Toivo Leppänen. Alustajat päätyivät vastakkaisiin opillisiin näkemyksiin. Toisen puolen mukaan lapsi saa uskon vasta kasteessa ja toisen mukaan vanhoillislestadiolaisuudessa on aina opetettu lapsen olevan autuas jo ennen kastetta. Aiheesta keskusteltiin pitkään. Vanhoillislestadiolaiset asettivat sakramenttikomitean. Komiteassa mukana ollut Pekka Lappalainen ei yhtynyt komitean esitykseen.
1960- ja 1970-luvuilla elämänsanalaiset kokoontuivat kesäisin Ylitornion kristilliselle kansanopistolle, jonka rehtorina toimi pastori (myöh. rovasti) ja Kokoomuksen kansanedustaja Lauri Impiö ja jonka perustamiseen L. P. Tapaninen oli vaikuttanut toimiessaan Ylitornion kirkkoherrana. Ylitornion kristillisen opiston johtokunnan puheenjohtajana toimi Hannes Leinonen.
Elämänsanalaisuuden joukosta on tullut kolme piispaa: L. P. Tapaninen, Kaarlo Johannes Leinonen ja Yrjö Massa. Helsingissä olevan Lestadiolaisten ylioppilaskodin taustalla vaikuttaa elämänsanalaisuus. Osa Unkarin vanhoillislestadiolaisista siirtyi hajaannuksessa elämänsanalaisuuteen.
Suomen euroviisukarsinta 1986
Suomen euroviisukarsinta 1986 oli kilpailu, jossa valittiin Suomen edustaja vuoden 1986 Eurovision laulukilpailuun. Karsinta pidettiin kolmen avoimen sävellyskilpailun jälkeen jälleen kutsukilpailuna, jossa yhdeksälle suomalaissäveltäjälle lähetettiin kutsu. Säveltäjät saivat itse valita kappaleidensa esittäjät. Karsinta pidettiin Ylen tv-studiossa 2 lauantaina 22. helmikuuta ja televisioitiin suorana YLE TV1:ssä kello 19.40 alkaen. Uutisten kohdalla olleen tauon jälkeen tuloslähetys nähtiin kello 21.00. Voittajan valitsi asiantuntijaraati, johon kuului esimerkiksi kaksi vuotta aiemmin perustetun Suomen Euroviisuklubi OGAE Finlandin puheenjohtajana toiminut Jaripekka Koikkalainen.
Henry Grattan
Henry Grattan (3. heinäkuuta 1746 Dublin, Irlanti – 4. kesäkuuta 1820 Lontoo, Englanti) oli irlantilainen poliitikko, jonka ansiota oli Irlannin parlamentille vuonna 1782 annettu itsenäinen lainsäädäntövalta. Vuosien 1782–1800 parlamentin aikaa on kutsuttu Irlannin historiassa Grattanin parlamentiksi.
Ura
Grattan kuului Irlannin hallitsevaan protestanttiseen luokkaan ja oli koulutukseltaan asianajaja. Hän liittyi 1770-luvun alussa Henry Floodin johtamaan liikkeeseen, joka tavoitteli Irlannille itsenäisyyttä lakien säätämisessä. Grattan valittiin joulukuussa 1775 Irlannin parlamentin alahuoneeseen, ja samoihin aikoihin Flood luopui liikkeen johdosta ottaessaan vastaan korkean brittiläisen viran. Grattan oli loistava puhuja, joten hän kohosi pian näkyvimmäksi Irlannin parlamentin etujen puolustajaksi. Hän kannatti myös helpotuksia Irlannin katolista enemmistöä sortaviin lakeihin, vaikkakaan ei alun perin halunnut luovuttaa poliittista valtaa katolisille. Vuonna 1775 puhjennut Yhdysvaltain itsenäisyyssota vahvisti huomattavasti Irlannin patrioottien asemaa, sillä Englannin hallitus pelkäsi irlantilaisten ottavan vaikutteita amerikkalaisten kapinasta ja oli siksi aiempaa valmiimpi myönnytyksiin pitääkseen Irlannin rauhallisena. Lisäksi Irlannin protestanttien sallittiin perustaa vapaaehtoisia maanpuolustusjoukkoja, jotka voisivat torjua vihollisen maihinnousun vakinaisen armeijan sotiessa Pohjois-Amerikassa. Irlantilaiset alkoivat käyttää näitä vapaaehtoisjoukkoja poliittisen painostuksen välineenä.
Vuonna 1779 Grattan johti Irlannin parlamentin painostamaan Englannin hallitusta myöntämällä emämaalle maksettavat verot vain puoleksi vuodeksi normaalin kahden vuoden sijasta. Englannin hallitus taipui vielä samana vuonna Grattanin vaatimukseen poistaa Irlannilta kaupan rajoitukset, minkä jälkeen Irlanti saattoi käydä vapaasti kauppaa ulkomaiden kanssa. Tämä kohensi merkittävästi Irlannin taloudellisia oloja. Huhtikuussa 1780 Grattan vaati kumoamaan niin sanotun Poyningsin lain, joka esti Irlannin parlamenttia säätämästä itsenäisesti lakeja Irlannille. Kun Grattan kaksi vuotta myöhemmin sai samaa asiaa koskeneelle julistukselleen Irlannin parlamentin ja vapaaehtoisjoukkojen tuen, Englannin parlamentti taipui. Irlannin parlamentille annettiin oikeus säätää itsenäisesti lait Irlannille. Tämän jälkeen Grattan ajautui kuitenkin riitoihin Floodin kanssa, joka halusi jatkaa kamppailua vielä pidemmälle, jotta Englanti saataisiin luopumaan pysyvästi kaikesta lainsäädäntövallasta Irlannin suhteen. Erimielisyyksien seurauksena sekä Flood että Grattan menettivät vaikutusvaltaansa.
Seuraavien viidentoista vuoden aikana Grattan pyrki lisäämään Irlannin katolisten poliittisia oikeuksia. Ranskan vallankumous johti vallankumouksellisen nationalismin nousuun myös Irlannissa, jolloin poliittinen aloite alkoi liukua pois Grattanin käsistä. Vuonna 1793 katoliset saivat Irlannissa rajoitetun äänioikeuden, mutta Irlannin parlamentti ei antanut katolisille oikeutta edustukseen parlamentissa. Mielialojen kiihtyessä Irlannissa Grattan teki vuonna 1797 lakiesityksen myös parlamenttiedustuksen sallimisesta katolisille, mutta Englannin hallituksen myötävaikutuksella esitys hylättiin. Katkerana Grattan vetäytyi parlamentista toukokuussa 1797. Kun suuri kapina puhkesi Irlannissa seuraavana vuonna, hän oleskeli Englannissa. Grattan palasi parlamenttiin viiden kuukauden ajaksi vuonna 1800, ja vastusti huonolla menestyksellä William Pittin hallituksen esittelemää unionilakia, jonka hyväksymisen myötä ”Grattanin parlamentti” lakkautti itse itsensä.
Grattan oli vuodesta 1805 kuolemaansa asti Ison-Britannian parlamentin alahuoneen jäsen. Hänelle tarjottiin vuonna 1806 ministerinpaikkaa Charles James Foxin hallituksessa, mutta hän kieltäytyi. Grattan teki Ison-Britannian parlamentissa kolme kertaa lakialoitteen katolisten emansipaatiosta. Viimeisin aloitteista hävisi vuonna 1819 parlamentin äänestyksessä vain kahden äänen vähemmistöllä. Grattanin samanniminen poika toimi myöhemmin myös alahuoneen jäsenenä. Hän julkaisi isänsä kootut puheet (1822) ja viisiosaiset postuumit muistelmat (1839–1846).
The Next Best Thing (albumi)
The Next Best Thing on Madonnan järjestyksessä neljäs soundtrack. Se on soundtrack elokuvasta The Next Best Thing. Se julkaistiin vuonna 2000.
Just Married
Just Married on vuonna 2003 valmistunut romanttinen komedia, jonka ohjasi Shawn Levy ja käsikirjoitti Sam Harper. Pääosissa ovat Ashton Kutcher ja Brittany Murphy.
Ensimmäisellä viikolla Just Married kipusi katsotuimmaksi elokuvaksi ja se pysytteli kymmenen katsotuimman elokuvan joukossa neljä viikkoa.
Juoni
Tom Leezak (Kutcher) ja Sarah McNerney (Murphy) rakastuvat ja suunnittelevat naimisiinmenoa Sarahin perheen vastusteluista huolimatta. He solmivat avioliiton ja päättävät näyttää Sarahin perheelle heidän olevan väärässä. Tom ja Sarah matkustavat Eurooppaan kuherruskuukaudeksi, mutta häämatkasta muodostuu kaikkea muuta kuin auvoisa.
Valkeajärvi (Orivesi, Siikaneva)
Valkeajärvi on Pirkanmaalla Oriveden Yröskulman lähellä sijaitseva järvi.
Maantietoa
Järven pinta-ala on 12,4 hehtaaria, se on 500 metriä pitkä ja 500 metriä leveä. Se sijaitsee Siikanevan kaakkoispuolella kohoavalla mäkisellä järvialueella Iso Vuorijärven ja Vähä Vuorijärven eteläpuolella. Järvellä ei ole kartan mukaan saaria ja siellä sijaitsee neljä vapaa-ajan asuntoa, joille tulee tiet kantatieltä 66. Sen rantaviivan pituus on 2,0 kilometriä ja sen rannat ovat soistunutta metsämaata.
Vesistösuhteet
Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Venehjoen valuma-alueella (35.74), jonka Kooninjoen valuma-alueeseen (35.745) se kuuluu. Järven vedenpinnan korkeus on 178,5 metriä mpy. Siihen on johdettu seitsemän suo-ojaa, joista osa toimivat myös laskuojina. Ojien vesi virtaa Kalliojärvien ja Viipperälammin kautta Kodantakusiin ja Iso-Haikaraan.
Rauno Saari
Ennen Länsi-Suomen läänin maaherran virkaan nimittämistä Saari on toiminut muun muassa kauppa- ja teollisuusministeriön poliittisena sihteerinä 1984–1985, Valtioneuvoston kanslian valtiosihteerinä 1995 –2003, Raision kaupungin kaupunginjohtajana 1988–2003, josta virkavapaalla 1995–2003, ja Turun ja Porin lääninhallituksessa sosiaali- ja terveysosaston osastopäällikkönä.
Saari on ollut yhteiskunnallisesti merkittävissä luottamustehtävissä, kuten Liikenneturvan hallituksen puheenjohtajana vuodesta 2004 ja Valtion asuntorahaston johtokunnan puheenjohtajana vuodesta 2005.
Valtioneuvosto nimitti 22. joulukuuta 2009 Lounais-Suomen aluehallintoviraston ylijohtajaksi Rauno Saaren. Hänen oli tarkoitus jäädä virastaan eläkkeelle lokakuun lopussa 2014, Saari anoi kuitenkin eroa virasta keväällä 2012 jäädäkseen vanhuuseläkkeelle 1. heinäkuuta 2012.
Saari nimettiin vuoden Unikeoksi 2009 Naantalin hyväksi tehdystä työstä.
Saari törmäsi humaltuneena autollaan joulukuussa 2013 Naantalin Rymättylässä toiseen autoon ja pakeni paikalta. Saari tuomittiin keväällä 2014 kolmen kuukauden ehdolliseen vankeusrangaistukseen törkeästä rattijuopumuksesta, liikenneturvallisuuden vaarantamisesta ja liikennerikkomuksesta. Lisäksi hän sai sakkoja 3 270 euroa ja ajokieltoa.
Iso Vuorijärvi (Orivesi)
Iso Vuorijärvi, joka kirjoitetaan usein myös Iso-Vuorijärvi, on Pirkanmaalla Oriveden Yröskulman lähellä sijaitseva järvi.
Luontoarvoja
Järvi kuuluu osana Oriveden kaupungin Iso-Vuorijärven ja Siikajärven kävelyreitteihin, jotka ohittavat järvet: Iso Vuorijärvi, Kirvesjärvet, Salmijärvi, Iso Petäjäjärvi, Siikajärvi, Siikajärvenlakkari ja Saarijärvi. Järven itärannan kalliot ovat jylhät ja ne työntyvät ikään kuin ulos rannasta ja muodostavat niin sanotut riippukalliot, joiden alla voi olla sateelta suojassa.
Vesistösuhteet
Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Venehjoen valuma-alueella (35.74), jonka Kooninjoen valuma-alueeseen (35.745) se kuuluu. Järven vedenpinnan korkeus on 176,3 metriä mpy. Siihen on johdettu yhden suon kuivatusvedet. Järven laskuoja sijaitsee itäpäässä järveä ja se laskee Kirvesjärvien kautta Salmijärveen.
Historiaa
Vuoden 1957 peruskartassa ei järveen laskenut ojia muualta eikä järven kautta kulkenut karttaan merkittyjä polkuja. Vähän Vuorijärven etelärannassa sijaitsi kämppä, josta tuli myöhemmin järvelle polku. Järveen laskeva suo-oja on kaivettu vuoden 1986 jälkeen.
Janet Jackson
Janet Damita Jo Jackson (s. 16. toukokuuta 1966 Gary, Indiana) on yhdysvaltalainen laulaja, näyttelijä, tanssija, aktivisti ja tuottaja.
Hän on saavuttanut 1980-luvulla alkaneella urallaan useita albumilistan ykkössijoituksia sekä Grammy-palkintoja. Hän on edesmenneen poptähden Michael Jacksonin sisar ja Jacksonin perheen nuorin lapsi.
Lapsuus ja nuoruus
Janet Jackson syntyi kymmenentenä ja nuorimpana lapsena Joseph ja Katherine Jacksonin perheeseen Garyssä Indianassa. Janetin isä työskenteli nosturinkuljettajana terästehtaassa ja äiti kaupanmyyjänä ennen kääntymistään Jehovan todistajaksi ja jäämistään kotiäidiksi. Joseph Jackson oli ankara ja väkivaltainen perheelleen, Katherine Jackson taas oli syvästi uskonnollinen. Janetilla on kuuden isoveljen lisäksi kaksi vanhempaa sisarta, Rebbie ja La Toya Jackson.
Janetin ollessa vasta pikkutyttö hänen isoveljensä Jackie, Tito, Jermaine, Marlon ja Michael olivat aloittaneet esiintymisen yökerhoissa Jackson 5 -kokoonpanona. Maaliskuussa 1969 yhtye allekirjoitti levytyssopimuksen Motown Recordsin kanssa ja loppuvuonna julkaistiin Jackson 5:n neljä peräkkäistä listaykköstä. Myöhemmin viisikko sai suurta menestystä ja Janet muutti perheineen Hayvenhurstin kartanoon Etelä-Kaliforniaan vuonna 1971.
1982–1985: Musiikkiuran alku
Janet Jackson kirjoitti ensimmäisen oman kappaleensa yhdeksän vuoden ikäisenä, mutta hän ei lapsuudessaan halunnut ammattilaulajaksi. Hän kuitenkin suostui tekemään musiikkia auttaakseen perhettään. Janetin ensimmäinen levytys oli hänen veljensä Randyn kanssa laulettu kappale Love Song for Kids vuonna 1978, vain 12 vuoden ikäisenä. Tyttö alkoi esiintyä sisarustensa kanssa vierailevana artistina, erityisesti Michael ja LaToya Jacksonin kappaleilla.
Vuonna 1981 15-vuotias Janet Jackson ja hänen vanhempi sisarensa Rebbie ja LaToya halusivat perustaa oman yhtyeen, mutta Rebbien ja LaToyan väliset kahnaukset hajottivat trion jo ennen sen ensimmäisestä levytystä. Janet kuitenkin lauloi LaToyan albumilla My Special Love kappaleessa Camp Kuchi Kaiai.
Jackson ei tuntenut itsellään olevan yhtä hyvä lauluääni kuin vanhemmalla sisarellaan Rebbiellä, saati sitten ilmiömäisen musiikkiuransa aloittaneella Michael Jacksonilla. Janet julkaisi debyyttilevynsä Janet Jackson vuonna 1982, mutta olisi halunnut nimetä albumin vain etunimensä mukaan Janetiksi. Albumi nousi top 10:een Billboardin R&B-albumilistalla ja pysyi viidenkymmenen myydyimmän albumin joukossa 45 viikkoa.
Vuonna 1984 täysi-ikäistynyt Jackson julkaisi toisen albuminsa Dream Street. Se edusti pirteämpää ja tanssittavampaa musiikkityyliä kuin esikoisalbumi, ja Dream Streetille kappaleita kirjoitti jopa diskotähti Donna Summer. Levy nousi parhaimmillaan R&B-listan sijalle 19, mutta albumin myynti jäi vain puoleen debyyttilevyn myynnistä. Kriitikot eivät uskoneet Janetin mahdollisuuksiin poplaulajana.
Toisen albuminsa julkaisun aikoihin Jackson rakastui ja nai James DeBargen, Motownin perheyhtye DeBargen jäseneen. Avioliitto kuitenkin päättyi DeBargen huumeriippuvuuden takia maaliskuussa 1985. Joidenkin huhujen mukaan DeBargella ja Jacksonilla olisi heidän eronsa jälkeen syntynyt tytär.
1986–1991: Suosio ja uusi imago
Janet Jacksonin kolmas albumi Control julkaistiin vuonna 1986, ja siitä tuli laulajan läpimurtoalbumi - osasyynä suureen suosioon oli When I Think of You -hitin suosio. Syksyllä 1986 Control nousi Billboardin myydyimpien albumien joukkoon ja sitä myytiin pelkästään Amerikassa yli 5 miljoonaa kappaletta. Albumi sai lukuisia palkintoja ja tunnustuksia. Samana vuonna Janet lopetti yhteistyön manageri-isänsä Joseph Jacksonin kanssa.
Jackson alkoi 1989 levyttää neljättä studioalbumiaan Rhythm Nation 1814. Jacksonin levy-yhtiö A&M halusi albumista samantyyppisen kuin Controlista, mutta Jackson itse vaihtoi tyylilajia monipuolisemmaksi. Levy nousi ykkössijalle Billboardin albumilistoilla, kuten myös ensimmäinen single Miss You Much. Amerikassa yli kuusi miljoonaa kappaletta myynyt albumi oli ensimmäinen, jolta julkaistiin peräti seitsemän top 5 -singleä ja neljä listaykköstä. Vuonna 1990 Billboard palkitsi Rhythm Nation 1814 -albumin edellisen vuoden myydyimpänä albumina. Jackson vastaanotti myös lukuisia muita palkintoja. Janet Jacksonin ensimmäinen konserttikiertue, Rhythm Nation 1814 Tour, oli maailman menestynein debyyttikiertue.
Singlelle Love Will Never Do (Without You) kuvattu musiikkivideo ohjasi Jacksonin uraa rohkeammaksi ja aikuisemmaksi. Seksikäs video muutti Jacksonin uran. Hän ei enää ollut viaton ja kiltti tyttö vaan täysin kehittynyt nainen, joka on löytänyt paikkansa musiikkimaailmasta.
Vuonna 1991 Janet ja hänen pitkäaikainen poikaystävänsä Rene Elizondo Jr. menivät julkisuudelta piilossa naimisiin. He salasivat suhteensa julkisuudelta lähes vuosikymmenen.
1991–1995: Uran kehitys
Jackson solmi levytyssopimuksen Virgin Recordsin kanssa 1992. Hän ansaitsi sopimuksesta 40 miljoonaa dollaria, mikä oli tuolloin kaikkien aikojen rahakkain levytyssopimus. Janet Jacksonin ensimmäinen Virgin Recordsin tuottama albumi janet. (tai janet period) yhdisti useita eri musiikkityylejä, kuten popia, rockia ja jopa oopperaa. Jackson julkaisi albumin vain artistinimellä "Janet" pudottaen kuuluisan sukunimensä pois imagostaan. Uusi albumi oli huomattavasti aiempaa rauhallisempi ja siistimpi, ja ensimmäinen single That's the Way Love Goes menestyi hyvin.
Heinäkuussa 1993 Janet teki elokuvadebyyttinsä John Singletonin ohjaamassa Poetic Justicessa. Elokuvaa teki tunnetuksi sen soundtrackilla ollut Janetin uran menestynein balladi Again, joka oli ehdokkaana sekä Oscarin että Golden Globe -palkinnon saajaksi.
janet. nousi listaykköseksi 22 maassa, ja sitä myytiin yli 17 miljoonaa kappaletta. Se sai myös lukuisia palkintoja ja oli vuoden 1993 neljänneksi myydyin albumi Yhdysvalloissa. Levyn suosiota lisäsivät hitit That's the Way Love Goes, If, You Want This, Again, Any Time, Any Place ja Becauce of Love.
Syyskuussa 1993 Janet esiintyi yläosattomana Rolling Stone -lehden kannessa. Kansi aiheutti suurta kuohuntaa ja suosiota, ja Rolling Stone listasi sen historiansa "suosituimmaksi lehdenkanneksi". Marraskuussa 1993 alkoi ''The janet. Tour'', joka kesti täydet 12 kuukautta ja kiersi koko maapallon.
Janet duetoi 1995 veljensä Michael Jacksonin kanssa Scream-kappaleella. Kappale sai mediassa pääosin negatiivista kritiikkiä, vaikka kappaleen video saikin lukuisia palkintoja. Lokakuussa 1995 Janet julkaisi kokoelmansa Design of a Decade 1986/1996, joka sisälsi kaksi uutta kappaletta, Runaway ja Twenty Foreplay.
1996–1999: Median kritiikki ja yksityiselämä
Vuonna 1996 Janet uudisti levytyssopimuksensa Virgin Recordsin kanssa 80 miljoonasta dollarista, mikä on suurin naisartistin kanssa solmittu sopimussumma koskaan. Jackson teki paluun rajummalla, muun muassa lävistyksiä ja tatuointeja sisältäneellä tyylillään ja sävyltään tummemmalla albumillaan The Velvet Rope 1997. Albumi käsitteli muun muassa perheongelmia, masennusta, syrjäytymistä ja vähäistä itsetuntoa. Useat Janetin ihailijat etääntyivät laulajasta albumin julkaisun jälkeen, mutta levyltä julkaistiin viisi hittisingleä: Got 'til it's Gone, Together Again, Go Deep, I Get Lonely ja Every Time. Albumin julkaisun yhteydessä mediassa spekuloitiin Janetin ja Rene Elizondon suhteen olevan kriisissä. Pari tunnusti myöhemmin suhteensa muuttuneen pikemminkin työsuhteeksi kuin rakkaudeksi. Elizondo ja Jackson erosivat 1999, vaikkakin julkisuudelle asia paljastui vasta 2000.
1999 Billboard-lehti listasi Janetin 1990-luvun toiseksi menestyimmäksi artistiksi Mariah Careyn jälkeen.
2000–2003: Paluu suosioon
Vuonna 2000 Jackson teki toisen elokuvansa, Nutty Professor II: The Klumps, Eddie Murphyn kanssa. Elokuvan soundtrackilla olevasta Doesn't Really Matter -kappaleesta tuli hitti. Seuraavana vuonna julkaistiin Jacksonin seitsemäs studioalbumi All for You. Listaykköseksi noussut nimikkosingle siivitti albumin myyntiä, ja sitä myytiin Amerikassa kolme miljoonaa kappaletta. Loppuvuonna Janet voitti viidennen Grammynsä.
Rene Elizondo syytti 2001 Jacksonia erorahojen unohtamisesta. Kahta vuotta myöhemmin Elizondo sai miljoonien korvaukset erosta, koska parilla ei ollut avioehtoa. Vuonna 2002 Jackson aloitti suhteen hip hop-tuottaja Jermaine Duprin kanssa.
2004–2005: Superbowl ja Damita Jo
Jackson esiintyi 1. helmikuuta 2004 R&B-tähti Justin Timberlaken kanssa yli sadan miljoonan ihmisen edessä suorassa lähetyksessä Super Bowl XXXVIII -ottelun väliaikanumerossa. Jackson lauloi Justin Timberlaken kappaletta ”Rock Your Body”, jonka lopussa Justin Timberlake repäisi palan Jacksonin esiintymisasusta paljastaen tämän rinnan. Useat TV-kanavat suuttuivat tapahtuneesta, eikä CBS huolinut Jacksonia esiintymään vuoden 2004 Grammy Awards -gaalan seremonioissa. Huhtikuussa 2004 julkaistiin Jacksonin kahdeksas studioalbumi Damita Jo. Levy jäi aikaisempaan menestykseen verrattuna pettymykseksi. Sitä myytiin maailmanlaajuisesti vain kolme miljoonaa kappaletta, vaikka albumi saikin useita palkintoehdokkuuksia. Superbowl-skandaalin siivittämänä Janet Jacksonin nimestä tuli Googlen etsityin hakusana vuonna 2005. Samana vuonna Jackson sai Humanitarian Award by the Human Rights Campaign -palkinnon työstään homo- ja lesboyhteisöjen puolesta ja keräämistään varoista AIDS-tutkimuksiin.
2006-2010: Paluu julkisuuteen
Janet julkaisi yhdeksännen studioalbuminsa 20 Y.O. 26. syyskuuta 2006. Sen tuottajana toimivat Jermaine Dupri sekä Jimmy Jam ja Terry Lewis. Janet kertoi radiohaastattelussa albumin nimen johtavan Control-albumin 20. juhlavuodesta. Albumin ensimmäinen single Call on Me oli duetto rap-artisti Nellyn kanssa. Albumille oli tarkoitus tehdä myös duetto Mariah Careyn kanssa, mutta Jackson kertoi myöhemmin, ettei kappaletta ehditty levyttää aikataulusyistä mutta että duetto on edelleen tekeillä.
Alle kuukausi albumin julkaisupäivästä mediassa alettiin puhua tuottaja-poikaystävä Jermaine Duprin lähdöstä Virgin Records Americasta. Amerikkalainen lehdistö spekuloi Duprin saaneen potkut töistään Jacksonin albumin huonon menestyksen vuoksi, mutta myöhemmin Jermaine kertoi MySpace-sivuillaan lähteneensä vapaaehtoisesti perustellen, ettei halua olla tekemisissä amatöörien kanssa.
Albumin huonosta vastaanotosta huolimatta Janet esiintyi useissa talk show -ohjelmissa Japanissa ja Amerikassa.
Vuonna 2007 Jackson näytteli draamaelokuvassa Why Did I Get Married? (suom. Miksi menin naimisiin?) psykologian professoria, mutta ei ennakkohuhuista huolimatta esiintynyt sen soundtrack-levyllä.
Toukokuun alussa 2007 MTV-musiikkikanava julkaisi Jermaine Duprin haastattelun, jossa Dupri kertoi Janetin todennäköisesti siirtyvän Island Def Jam -levy-yhtiöön Rush Hour 3 -soundtrackin myötä. E! Entertainment News -ohjelman haastattelussa Janet sanoi, ettei ollut varma kiertueelle lähtemisestä, vaikka esiintyikin Bahamalla toukokuun 12. päivä minikonsertissa. Hän totesi kaipaavansa esiintymistä ja palaavansa studioon kesällä.
Vuonna 2008 ilmestynyt albumi Discipline nousi Yhdysvaltojen albumilistan kärkeen,, mutta myynti jäi silti pettymykseksi.
Marraskuussa 2009 ilmestyi kokoelmalevy Number Ones, joka Euroopassa julkaistiin nimellä The Best. Levyn tueksi Jackson aloitti 8 konserttia sisältäneen Number Ones, Up Close and Personal World Tour -kiertueen.
2015-nykyaika: Unbreakable ja kiertue
Jackson palasi pitkän tauon jälkeen julkisuuteen kesäkuussa 2015 julkaisemalla kappaleen No Sleeep ja sen musiikkivideon. Uusi albumi, Unbreakable julkaistiin maailmanlaajuisesti 2. lokakuuta 2015. Jackson oli aloittanut Unbreakable World Tour -kiertueensa jo 31. elokuuta. Jacksonin oli myös määrä esiintyä Hartwall Arenalla, Helsingissä 25. huhtikuuta 2016, mutta esiintyminen jouduttiin peruuttamaan aikataulumuutosten vuoksi. Jackson esiintyi viime kerran Suomessa vuonna 1998 hänen The Velvet Rope -kiertueellaan.
Konsertit Suomessa
Jackson on esiintynyt Suomessa vain kerran, 13. toukokuuta 1998 Turussa osana The Velvet Rope -kiertuettaan. Hänen oli määrä konsertoida myös vuonna 2001 Suomessa, mutta kiertue peruutettiin WTC-iskujen vuoksi. Hänen oli määrä konsertoida myös 25. huhtikuuta 2016 Suomessa, mutta konsertti peruttiin aikataulumuutosten vuoksi.
Yksityiselämä
Jackson seurustelee Jermaine Duprin kanssa.
Filmografia
Televisiosarjojen, dokumenttien ja musiikkivideoiden lisäksi Jackson on esiintynyt viidessä pitkässä elokuvassa.
Priscilla Hon
Priscilla Hon (s. 10. toukokuuta 1998 Brisbane) on australialainen tennispelaaja. Hänen valmentajanaan toimii Anthony Richardson. Honin paras sijoitus WTA-rankingissa on 130. sija, jonka hän saavutti huhtikuussa 2019. Nelinpelissä Hon on parhaimmillaan päässyt WTA-rankingissa sijalle 91 huhtikuussa 2018.
Hon edustaa naistenniksen niin sanottua uutta tyyliä. Hänen tyylinsä perustuu vahvoihin kierrelyönteihin.
Flya
Flya ( tai, ) oli antiikin aikainen alun perin Kekropis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen mesogeios-trittykseen eli Attikan sisämaa-alueen demoksiin.
Flyan oletetaan sijainneen Ateenan koillispuolella suunnilleen nykyisen Chalándrin kaupungin tienoilla.
Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Kekropis ja sillä oli alun perin viis, kuusi tai seitsemän edustajaa Ateenan bulessa eli neuvostossa. Myöhemmin hellenistisellä kaudella demoksissa tapahtui muutoksia, ja niiden seurauksena demos kuului vuodesta 224/223 eaa. Ptolemais-fyleen. Muutosten seurauksena demoksella oli hellenistisellä kaudella yhdeksän bule-edustajaa.
Flyassa oli useita temppeleitä, ja se esiintyy usein seudulta löydetyissä piirtokirjoituksissa. Demoksessa tiedetään olleen teatteri.
Flyasta oli kotoisin muun muassa tragediakirjailija Euripides. Demoksen kansalaisesta käytettiin demonyymiä Flyeus tai Flyēthen.
Sinikka Kuula
Sinikka Kuula-Marttinen (4. huhtikuuta 1917 Helsinki – 18. elokuuta 1981) oli suomalainen pianotaiteilija.
Kuulan vanhemmat olivat säveltäjä Toivo Kuula ja laulaja Alma Silventoinen (1884–1941). Vuonna 1942 hänet vihittiin avioliittoon Lassi Marttisen (1913–1999) kanssa. Avioliitosta syntyi kaksi lasta. Kuula julkaisi vuonna 1968 äitinsä Alman päiväkirjamerkinnöistä valikoiman nimellä Virta venhettä vie : päiväkirja vuosilta 1901–1919.
Kuulalle myönnettiin Pro Finlandia -mitali 1968.
Danish Air Transport
Danish Air Transport (DAT) on tanskalainen, vuonna 1989 perustettu lentoyhtiö. Yhtiö omistaa liettualaisen Danu Oro Transportasin ja 60% Nordic Regional Airlinesista. Yhtiöllä on kahdeksan omaa reittiä.
Laivasto
pienoiskuva|DAT:n [[ATR 72 Zürichissä vuonna 2007.]]
Horace Greeley
thumb|Horace Greeley. Horace Greeley (3. helmikuuta 1811 – 29. marraskuuta 1872) oli yhdysvaltalainen lehtimies ja liberaalirepublikaanisen puolueen presidenttiehdokas vuoden 1872 vaaleissa. Hänen julkaisupolitiikkansa vaikutti huomattavasti siihen, että yleinen mielipide kääntyi pohjoisvaltioissa orjuutta vastaan. Greeley toimi toimittajana Jeffersonian ja Log Cabin -lehdissä ennen kuin hän alkoi julkaista New York Tribune -nimistä lehteä. Greeley osallistui republikaanisen puolueen toimintaan vuosina 1854–1855 ja tuki Abraham Lincolnia vuoden 1860 vaaleissa.
Greeley oli Yhdysvaltojen länsiosiin suuntautuvan muuttoliikkeen voimakas tukija. Tähän kannustava lause ”Go West, young man, go West!” on alun perin häneltä.
Kulma
Kulma (josta käytetään erotukseksi avaruuskulmasta myös nimitystä tasokulma) on geometriassa kahden säteen väliin jäävän tason osa. Kulmalla tarkoitetaan myös osan suuruutta, joka ilmoitetaan lukuarvona. Kulmia syntyy kolmioiden kärkiin, suorien ja janojen väliin ja moniin geometrisiin kuvioihin. Janat, suorat ja kulmat muodostavat alkeisgeometrian perustan. Kulmia käytetään asentojen mittaamisessa tieteessä ja tekniikassa.
Kulman määritelmä ja sen osat
Kahden samasta pisteestä alkavan puolisuoran (eli säteen) rajoittamaa tason osaa kutsutaan siis kulmaksi. Itse asiassa puolisuorat rajoittavat tasosta aina kaksi kulmaa, jotka ovat toistensa eksplementtikulmia. Se, kumpaa kulmaa tarkoitetaan, riippuu tilanteesta tai merkintätavasta. Tämä voidaan ilmaista sanomalla, minne kulma aukeaa ja merkitä se kuvioon kärjen lähelle piirretyllä kaarella. Aukeamissuunnassa kaikki puolisuorien välissä olevat pisteet ovat kulman pisteitä.
Kulman muodostavia suoria, puolisuoria tai janoja on tapana kutsua kulman kyljiksi. Jotta kulma voidaan nimetä, tulee vähintään kulman kärjen pisteen nimi tuntea. Silloin voidaan nimetä kulma yhdellä kirjaimella ja esimerkiksi kulma B voidaan merkitä joko \angle B tai. Samasta kärjen pisteestä voi aueta eri suuntiin useita kulmia, jolloin pelkästään kärjen pisteeseen viittaaminen ei yksilöi kulmaa. Jos kummaltakin kyljeltä tunnetaan yksi piste, joidaan pisteiden nimiä käyttää kulman nimeämiseen. Esimerkiksi kulma B voi olla myös kulma ABC eli \angle ABC tai, jolloin säde BA on kulman oikea kylki ja säde BC sen vasen kylki. Merkinnän keskimmäinen kirjain on aina kulman kärjen nimi. Usein merkitään kulmaa kreikkalaisella kirjaimella, kun tarkoitetaan kulman nimeä tai kulman suuruutta (muuttuja).
Toisaalta kulma voidaan ajatella syntyneen siten, että oikea kylki pyyhkäisee vastapäivään ja pysähtyy vasemman kyljen kohdalle. Silloin käytetään kulman ABC kyljistä nimityksiä alkukylki BA ja loppukylki BC. Jos siitä on tarkastelun kannalta hyötyä, voidaan kulmaa pitää suunnattuna kulmana. Suunnatun kulman positiivinen kiertosuunta on useimmiten vastapäiväinen kiertosuunta ja negatiivisen on myötäpäiväinen kiertosuunta.
Kulman suure ja yksiköt
Erotukseksi kulman geometrisesta oliosta, joka koostuu tason pisteistä, määritellään kulman suure. Kulman suure tarkoittaa kulman suuruutta eli "kuinka paljon kulma aukeaa". Ihmiskunnan historiassa kulman suuruutta on ilmaistu hyvin monella tavalla. Alkukantaisimmat mittayksiköt perustuivat oikokulman murto-osiin tai suoran kulman murto-osiin.
Kun kulman mittaamiseen kehitettiin välineitä, alettiin käyttämään hienojakoisia asteikkoja. Todennäköisesti babylonialaisilta on peräisin tapa jakaa täysi kulma 360 osaan, jota merkitään 360° (astetta). Sen etu piilee luvun 360 jaollisuudessa, mutta muitakin asteikkoja käytetään. Ranskalaista alkuperää on tapa jakaa täysi kulma 400 osaan, jota merkitään 400 gon (goonia). Muut asteikot sivuttaen voidaan esitellä myös hyödyllisin asteikko, jossa täysi kulma ilmaistaan 1-säteisen ympyrän kehän pituudella. Täysi kulma on silloin 2\pi (radiaania).
Asteissa on käytössä kaksi tapaa esittää asteen murto-osia. Vanhempi tapa jakaa asteet 60-osiin eli kulmaminuutteihin (1° = 60') ja minuutit 60−osiin eli kulmasekunteihin (1' = 60"). Nykyään asteet jaetaan myös desimaaliosiin. Silloin on esimerkiksi 20°10'30" = 20,175°.
Kolmiulotteisen avaruuskulman yksikkö puolestaan on steradiaani.
Kulmien luokittelu
Teknisesti tärkeitä kulmia ovat suora kulma (90°) ja oikokulma (180°). Niiden avulla jaetaan kulmat erilaisiin luokkiin, jossa täysi kulma (360°) toimii jaottelun perustana. Oikokulma jakaa sen kahteen pääluokkaan: kovera kulma (0°−180°) ja kupera kulma (180°−360°). Kovera kulma voidaan jakaa suoran kulman avulla kahteen alaluokkaan: terävä kulma (0°−90°) ja tylppä kulma (90°−180°). Suora kulma ja oikokulma eivät kuulu raja-kulmina mihinkään jakamaansa luokkaan, mutta nollakulma ja täysi kulma jakaa mielipiteitä. Joissakin lähteissä nekin ovat raja-kulmia, mutta toisissa lähteissä nollakulma kuuluu teräviin kulmiin ja täysi kulma kuperiin kulmiin.
Kulmat reaalilukuina
Nykyaikaisessa kulman mittaamisessa tulee kulman arvon voida olla kuinka suuri tahansa ja toisinaan negatiivinen. Kulma voidaan ajatella syntyvän alkukyljestä, jonka aloitusasentoa merkitään kulman arvolla 0. Kun kylkeä kierretään vastapäivään, vastaa se kulman loppukylkeä. Loppu- ja alkukylkien välistä kulmaa kasvattamalla saadaan loppukylki lopulta aloittamaan uuden kierroksen ja kulman asteluvuksi tulee täyttä kulmaa suurempi kulma eli yli 360°. Rajoittamatta mitenkään kierroksien lukumäärää, voidaan kulman suuruus kasvaa kuinka suureksi tahansa.
Hyväksymällä loppukyljelle myös myötäpäiväinen kiertosuunta ja erottamalla se vastapäivään kiertävästä kulmasta määrittämällä sen suunta negatiiviseksi, voidaan kiertämisen suunnista ja suuruuksista pitää kirjaa reaalilukujen aritmetiikalla.
Kulmien relaatiot
Kulmien suuruuksia voidaan arvioida siirtämällä kulmat päällekkäin niin, että vähintään kärki ja oikeat kyljet yhtyvät toisiinsa. Tällöin kaksi kulmaa aukeavat yhtä paljon, jos myös niiden vasemmat kyljet yhtyvät toisiinsa. Yleensä tämä riittää, kun halutaan todeta kulmien yhtäsuuruus, mikä merkitään. Mikäli kulmat ovat suunnattuja, tutkitaan yhtäsuuruus asettamalla kärjet ja alkukylki päällekkäin. Mikäli loppukyljet yhtyvät, ovat kulmat yhtäsuuret. Mikäli eivät, voivat kulmat olla toistensa vastakulmat, mikäli kulmat aukeavat yhtä paljon. Tämä tilanne merkitään.
Mikäli päällekkäin asetetut kulmat aukeavat eri tavalla, ovat kulmat erisuuruiset ja se merkitään. Kulmille voidaan määritellä myös järjestysrelaatio. Se kulma on suurempi, joka aukeaa enemmän. Suunnatuissa kulmissa se kulma on suurempi, joka aukeaa enemmän vastapäivään tai aukeaa vähemmän myötäpäivään kuin toinen. Tämä tilanne merkitään merkitään.
Kulmien laskutoimitukset
Kaksi kulmaa ovat vierekkäiset, jos niillä on yhteinen kylki ja kärjet yhtyvät toisiinsa. Kulmien yhteenlasku voidaan määritellä vierekkäisten kulmien yhdistelmäksi. Vähennyslasku voidaan ratkaista myös piirtämällä. Kulmat piirretään päällekkäin siten, että kärjet ja vasemmat kyljet yhtyvät. Oikean puoleisten kylkien välinen kulma on erotuksen suuruus.
Myös suunnatuilla kulmilla voidaan laskea yhteen- ja vähennyslaskua. Yhteenlaskun laskutoimitus voidaan suorittaa piirtämällä ensimmäinen kulma paperille. Summan toinen kulma piirretään niin, että ensimmäisen kulman loppukylkelle sijoitetaan toisen kulman alkukylki ja toisen kulman loppukylki piirretään suunnatun kulman määräämään suuntaan. Vähennyslaskussa toisen kulman alkukylki piirretään ensimmäisen kulman loppukylkeen, mutta toisen kyljen loppukylki piirretään vastakkaiseen kiertosuuntaan kuin sen oma kiertosuunta on. Kulmien yhteen- ja vähennyslaskut suoritetaan kulmien lukuarvoilla ja huomioimalla kulmien suunnat lukuarvojen etumerkeillä, saadaan summat reaalilukujen laskusääntöjä noudattamalla.
Yhteenlaskun erikoistapaukset
Tasogeometriassa on ollut erityisasemassa sellaiset kahden kulman summat, jotka ovat yhteensä suora kulma, oikokulma tai täysi kulma. Jos kahden kulman summa on 90° niin kulmat ovat toistensa komplementtikulmia. Vastaavasti, jos kulmien summa on 180°, ovat kulmat toistensa suplementtikulmia, ja jos kulmien summa on 360°, ovat ne toistensa eksplementtikulmia.
Tieteellinen mittaus
Tasokulman mittaamiseen voidaan käyttää myös muita, SI-järjestelmään kuulumattomia, tapoja. Esimerkiksi asteet määritellään kansainvälisessä SI-järjestelmän sopimuksessa. Tämän murto-osina käytetään kulmaminuutteja ja kulmasekunteja. Myös gooneja käytetään erityistapauksissa.
Arkipäivän mittaus
Tasokulman suurelle voidaan määrittää likiarvo mitata se esimerkiksi kulmamitalla tai sille voidaan määrittää tarkka arvo laskemalla se suorakulmaisen kolmion sivujen suhteiden perusteella (trigonometria).
Kulman puolittaminen
Kulman puolittajaksi kutsutaan puolisuoraa, joka jakaa kulman kahteen yhtä suureen osaan. Se voidaan konstruoida Eukleideen Alkeiden opettamalla tavalla käyttäen vain harppia ja viivainta.
Kulma voidaan kulmaviivaimen avulla puolittaa piirtämällä sellainen kulman kautta kulkeva puolisuora, joka jakaa kulman edelleen kahteen pienempään kulmaan, jotka ovat yhtä suuria. Esim. 48 asteen kulma puolitetaan piirtämällä kulman kautta kulkeva sellainen puolisuora, joka jakaa kulman edelleen kahteen 24 asteen pienempään kulmaan.
1. Piirretään kulman O kärkipiste keskipisteenä harpin avulla kaari. Merkitään kaaren ja kulman kylkien leikkauspisteitä vaikkapa kirjaimilla A ja B.
2. Piirretään pisteet A ja B keskipisteinä uudelleen kaksi keskenään samansäteistä ympyrän kaarta niin, että ne leikkaavat toisiaan kulman O kentässä.
3. Piirretään puolisuora, joka kulkee pisteestä O pisteiden B ja A kaarien leikkauspisteeseen. Merkitään leikkauspistettä vaikkapa kirjaimella C. Kyseessä on kulman O puolittaja.
Ahvenlammi (Orivesi, Siikaneva, eteläinen)
Ahvenlammi on Pirkanmaalla Oriveden Yröskulman lähellä sijaitseva lampi.
Maantietoa
Lammen pinta-ala on 2,5 hehtaaria ja se on 250 metriä pitkä ja 100 metriä leveä. Se sijaitsee Siikanevan kaakkoispuolella kohoavalla mäkisellä järvialueella. Lammella ei ole kartan mukaan saaria ja se on autio. Sen rantaviivan pituus on 700 metriä ja rannat ovat suota tai rämettä.
Vesistösuhteet
Lampi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Venehjoen valuma-alueella (35.74), jonka Kooninjoen valuma-alueeseen (35.745) se kuuluu. Lammen vedenpinnan korkeus on 175,8 metriä mpy. Järveen on johdettu ympäröivältä suolta neljä ojaa, joista vähintään yksi toimii laskuojana. Ojan vedet on johdettu eteläpuolella sijaitsevaan Iso-Haikaraan.
Historiaa
Vuoden 1957 peruskartassa sitä ei ollut vielä ojitettu.
Jääkiekon SM-liigakausi 2019–2020
Jääkiekon SM-liigakausi 2019–2020 oli jääkiekon SM-liigan 45. kausi. Kauden runkosarja alkoi 12. syyskuuta 2019. Puolustava mestari oli Hämeenlinnan Pallokerho.
Runkosarjassa oli tarkoitus pelata aikaisempien kausien tapaan yhteensä 450 ottelua, 60 ottelua joukkuetta kohden. Täysiä seitsemän ottelun kierroksia olisi ollut 27 (189 ottelua). Ottelu-ohjelmaan oli varattu lauantaipäiville enemmän otteluita kuin edellisellä kaudella, kaikkiaan 153. Liiga-peleissä oli perinteinen tauko Suomen EHT-turnauksen ajan 3.–11. marraskuuta. Joulutaukoa puolestaan vietettiin 20.–26. joulukuuta.
Kausi keskeytettiin 13. maaliskuuta 2020 koronaviruksen leviämisen hillitsemiseksi, minkä vuoksi runkosarjan viimeinen kierros ja pudotuspelit jäivät pelaamatta. Suomen mestaruutta ei jaettu ensimmäistä kertaa sitten vuoden 1944, jolloin jatkosodan aikana pelattu SM-sarjakausi jäi myös kesken.
Ottelut
SM-liigassa oli tarkoitus pelata 60 ottelun runkosarja, jonka kuusi parasta joukkuetta olisi selviytynyt suoraan puolivälieriin ja sijoille 7.–10. sijoittuneet joukkueet olisivat pelanneet pudotuspeliottelut puolivälieriin pääsystä. Sijoille 11.–15. sijoittuneiden joukkueiden kausi olisi päättynyt runkosarjaan.
Runkosarjassa joukkueet olivat jaettuina viiteen kolmen seuran lohkoon. Lohkon muodostivat HIFK, HPK ja Kärpät; Pelicans, KooKoo ja SaiPa; Ilves, Tappara ja Sport; Jukurit, JYP ja KalPa sekä Lukko, TPS ja Ässät. Jokaisen joukkueen oli tarkoitus kohdata kunkin lohkotoverinsa kuusi kertaa: kolmesti kotikentällä ja kolmesti vieraskentällä. Muita seuroja vastaan joukkueiden oli tarkoitus pelata neljä kertaa.
Lopulliset sijoitukset
Päätetyn runkosarjan neljä parasta joukkuetta olisi päässyt Mestarien liigaan ja viides joukkue Spengler Cupiin. Molemmat kilpailut kuitenkin peruttiin koronaviruspandemian vuoksi.